У перыяды засухі над лясамі кружыць авіяцыя, беспілотныя лятальныя апараты. Вядзецца назіранне з сотняў вышак і мачтаў. Утрымліваюцца ў поўнай “баявой гатоўнасці” пажарныя вадаёмы, яшчэ ўзімку пачынаецца падрыхтоўка і агляд лясных станцый пажаратушэння. Калі ўсе гэтыя меры прымяняюцца ў комплексе, агню практычна не застаецца шанцу. Лічбы кажуць самі за сябе. За апошняе дзесяцігоддзе Мінлясгасам устаноўлены два гістарычныя мінімумы па плошчы, пройдзенай ляснымі пажарамі. У 2011-м агонь змог пашкодзіць 115,6 га лясоў, у 2013-м — усяго 50 га. А былі ж часы, калі знішчэнне тысяч гектараў лясоў лічылася ледзь не вымушанай нормай!